ओडिशा में कोविड-19 के नए मामले 1000 के नीचे आये, 23 अगस्त से दोबारा खुलेंगे धार्मिक स्थल
ओडिशा में चार महीने के बाद, सोमवार को कोविड-19 के नये मामलों की संख्या 1000 के कम रही तथा 886 और लोगों के कोरोना वायरस से संक्रमित होने से, इस महामारी के कुल मरीजों की संख्या 9,87,956 तक चली गयी।
भुवनेश्वर: ओडिशा में चार महीने के बाद, सोमवार को कोविड-19 के नये मामलों की संख्या 1000 के कम रही तथा 886 और लोगों के कोरोना वायरस से संक्रमित होने से, इस महामारी के कुल मरीजों की संख्या 9,87,956 तक चली गयी। स्वास्थ्य एवं परिवार कल्याण विभाग के एक अधिकारी ने बताया कि 66 और मरीजों के दम तोड़ने के बाद मृतकों की संख्या 6501 हो गयी है। हालांकि विभाग ने स्पष्ट किया कि यह आंकड़ा किसी खास दिन हुई मौतों की संख्या नहीं है बल्कि यह उन पिछली मौतों का आंकड़ा है जिसके लिए ऑडिट प्रक्रिया पूरी की गयी है और मौत की वजह कोविड -19 रही है। अधिकारी के मुताबिक खुर्दा जिले में 29, कटक में 13 तथा संबलपुर में आठ मरीजों की मौत हुई है। खुर्दा जिले के अंतर्गत ही राज्य की राजधानी भुवनेश्वर आती है। उन्होंने बताया कि कोरोना वायरस के नए 886 मामलों में से खुर्दा जिले में सबसे ज्यादा 253, कटक में 81 तथा बालासोर में 62 मामले सामने आये। अधिकारी के अनुसार, राज्य में फिलहाल 11,486 मरीजों का इलाज चल रहा है जबकि 9,69,916 लोग संक्रमण से मुक्त हो चुके हैं। उन्होंने बताया कि रविवार से 1463 मरीज संक्रमणमुक्त हुए हैं। राज्य में फिलहाल संक्रमण दर 5.94 फीसद है। उन्होंने बताया कि राज्य में रविवार को 66,063 नमूनों के परीक्षण हुए और अब तक 1.66 करोड़ से अधिक नमूनों की जांच हो चुकी है। उनके अनुसार कुल 1,78,62,345 लोगों को कोविड वैक्सीन लगाया जा चुका है जिनमें 41,44,156 लोगों को वैक्सीन की दूसरी खुराक भी दी जा चुकी है।वहीं, राजधानी भुवनेश्वर में 23 अगस्त से मंदिर, मस्जिद, गिरिजाघर समेत सभी धार्मिक स्थलों को श्रद्धालुओं के लिए दोबारा खोले जाने की अनुमति दी गई है। हालांकि, इस दौरान कोविड उपयुक्त व्यवहार के साथ ही सभी बचाव नियमों का पालन सुनिश्चित करना होगा। भुवनेश्वर नगर निगम की ओर से जारी एक अधिसूचना में यह जानकारी दी गई। निगम ने शनिवार को ऑनलाइन माध्यम से आयोजित बैठक के दौरान संबंधित पक्षकारों से विचार-विमर्श किया था। अधिसूचना के मुताबिक, श्रद्धालुओं को किसी भी मंदिर के गर्भ गृह में प्रवेश की अनुमति नहीं होगी और उन्हें उचित दूरी बनाते हुए ही दर्शन करने होंगे। साथ ही मंदिरों में प्रसाद वितरण पर भी रोक रहेगी। इसके मुताबिक, भगवान लिंगराज मंदिर में 100 लोगों के एकत्र होने की अनुमति रहेगी जबकि अन्य सभी मंदिरों, मस्जिदों, गिरिजाघरों एवं अन्य धार्मिक स्थलों पर 25 से अधिक लोग एकत्र नहीं हो सकेंगे। ये भी पढ़ें